* رمضان شهر الخير ده اكيد ولكن من اكتر اعلانات المستشفيات اللي ممكن يكون اعلانها بطريقة الطف من كده الناس بقت بتحس ان رمضان شهر الامراض والفقر واليتم !
* اظن ان مسلسل الدالي فاضله فقط جزء كمان وممكن دمجه في سلسلة سبايدر مان .
* الكرتون المصري اللي عملناه السنة دي سواء "مات مان" او الكرتون اللي هو تقليد فيلم الانيميشن الشهير "كارز" تثبت تماما ان الافضل اننا نخلينا في انتاج بكار ونسيب الكارتون لاصحابه .
* المفروض يكون فيه قانون علي ان "الست كوم" يكون بعدد محدد من الاجزاء بسبب تباتة رجل وست ستات السنة دي..ومش هاقدر اظلم انعام الجريتلي في المسلسل لكن العيب علي اللي بيختار الفنان للدور
* فكرة التصوير السينمائي فكرة جامدة جدا في المسلسلات ولكن اننا نعمل تصوير سينمائي في البرامج الدينية زي "ثورة علي النفس" بتكون اوفر حبتين لان مافيش حاجة اسمها "شيخ كليب" ومش هينفع نعمل برنامج ديني ثري دي !
* عادل حمودة في برنامج كل رجال الرئيس بحس انه كان في فندق واحد مع رئاسة الجمهورية والنظام بالكامل وكل يوم بياخد معاهم الشاي الصبح وبيحكوله ادق الاسرار لاما يكون بيجخ علينا !
* سبايدر مان المصري اللي طلع فوق السفارة ونزل العلم الاسرائيلي القذر محتاجينه في مهمة تانية انه يطلع غرفة المخلوع في المستشفي ويقومه من ع السرير اللي بيمثل عليه ..ولكن لو طلع الغرفة وبص من الشباك هيلاقي المخلوع بيلعب في الجيم وبينط الحبل كمان !
* كانوا بيعيبوا علي الاجهزة الحكومية انها بتعلق صورة حسني ورا المكتب ..طيب ما هو نفس المبدأ علي الفيس بوك كل حدث تلاقي كام مليون غير الصورة بسرعة للحدث ده..يعني لو رمضان تلاقي كل الناس فانوس رمضان ولو هجوم اسرائيلي تلاقي كل الناس علم محروق ..يبقي خلاص نعتبر ان صورة المخلوع زمان كانت البروفايل بكتشر بتاعة الجهة الحكومية والفكرة انها متنفعش خالص تبقي "جي اي اف" متحركة !
* كل ما اجيب الجرايد اليومين دول الاقي حوالي ستين مقالة عن العلمانية والليبرالية لدرجة اني بفكر البس كاب وانسيال وانا بقرا الجرايد بعد كده وبعدين اخلعهم اما اقرا المقالات المعارضة للعلمانية والمقالات الدينية !
* لو هنعمل فيلم عن المخلوع مافيش احسن من شارلي شابلن اللي كان يعمله بجد لان النظام بيفكرني في حركته وافعاله وقراراته بشارلي شابلن في تمثيله وطريقة حركته بل ان شارلي شابلن عنده شخصية عنه بفارق كبير .
* لان اللي بني مصر كان في الاصل حلواني فكان حسني مبارك بيفكر دايما بطريقة "كل واشكر" او "كل واهبر" !
* علي طريقة اعلان قطونيل : بوكسراتك زي نظامك منهم اللي ريحته فاحت..ومنهم اللي جايبلك تسلخات وبيعذبك..ومنهم اللي مخليك مش علي بعضك ابدا .
* زي ما قال الكبير قوي عن البلاي استيشن نقدر نقول قدام مقر اقامة مبارك "يا حسني يا معلي حسي"
* لو كان واحد من الرؤساء المحتملين حاليا في الرئاسة دلوقتي وحصل موقف سيناء ده كان كل واحد منهم هيعمل كده :
حمدين صباحي "حرب"
حازم صلاح "يلا نقيم الليل وندعي عليهم"
مرتضي منصور " يلا نزعق ونردحلهم في سينا"
العوا "تعالوا نشوف القانون بيقول ايه"
بثينة كامل " تعالوا نعمل نظام امومة وطفولة جديد"
توفيق عكاشة "أسألوهم عن سعر ربطة الجرجير في سينا"
* افضل ممثلين في راي حتي الان هم خالد الصاوي في مسلسل خاتم سليمان وماجد المصري في مسلسل ادم واسوأ اداء هو تامر حسني في ادم وحنان ترك في نونة الماذونة .
* برنامج هكشن اللي بيعمل مقالب في ممثلين يثبت ان بعض الممثلين بيشوفوا التمثيل سبوبة وبيقبلوا اي درو والسلام ولا ورق ولا نيلة بيقروه اصل كل ممثل يقولك المهم الورق..الظاهر قصده خامة الورق !
* علي طريقة نشيد الاهلي دلوقتي الفلول بيحشدوا الحشود قدام كل محاكمة وبيغنوا :
"قوم يا حسني
شوف فلولك والجنود
شوف حبايبك
والمنافقين ليك وجود.
انت دايما انت دايما انت دايما دايما دايما في النظاااام "
* نظرية عالم ايطالي شهير بتقول ان وش حبيب العادلي بيقول انه مجرم بالفطرة !.. وكأن النظرية بتقول "هو بعينه ببلطجيته بغبائه بوشه العكر " !
* بعد كلاب زكريا عزمي اللي سابت علي لجنة الكسب غير المشروع المفروض يغير اسمه الي "زيكس بول دوج" او "مرعي بتاع الكلبة" .